འགྲོ་བ་མིའི་སྐད་ཆའི་སྦྱོར་བ་ལ་ཁྱད་པར་སྣ་ཚོགས་མཆིས་པ་ནི།མི་རིགས་སོ་སོའི་བསམ་བློའི་འདུ་ཤེས་མི་འདྲ་བའི་གནད་ལ་ཐུག་པས།མི་རིགས་གང་གི་སྐད་ཆ་ལའང་མི་རིགས་རང་ཉིད་ཀྱི་བསམ་བློའི་འཛིན་སྟངས་དང་མཐུན་པའི་བརྡ་སྤྲོད་ཀྱི་ཆོས་ཉིད་ངེས་ཅན་ཞིག་ཡོད་པ་སྨོས་མ་དགོས་ཤིང་།བརྡ་སྤྲོད་ཅེས་པ་ནི་མི་རྣམས་ཀྱིས་སྐད་ཆའི་སྦྱོར་བ་སྤེལ་བ་དང་།གཞན་གྱི་སྐད་ཆ་ལ་གོ་བ་ལེན་སྐབས་ངེས་པར་བརྩི་དགོས་པའི་གཏན་སྲོལ་ཞིག་ལ་བྱ་ཕྱིར།བོད་སྐད་ལའང་བོད་མི་སྤྱིའི་འདུ་ཤེས་དང་མཐུན་པའི་བརྡའི་སྦྱོར་ལུགས་ཤིག་མཆིས་པ་ནི།བྱ་ཚིག་བྱ་ཡུལ་གྱེ་རྗེས་སུ་སྦྱོར་བ་དང་།གྲངས་ཀདང་ཁྱད་ཆོས་བརྗོད་པའི་མིང་ཁྱད་གཞིའི་མིང་གི་རྗེས་སུ་སྦྱོར་བ།འཇལ་བྱེད་ཀྱི་མིང་གི་གྲངས་ཀ་དང་།ཤུགས་འདོན་པའི་མིང་གིས་བྱ་བ་དང་ཁྱད་ཆོས་གསལ་བར་བྱེད་པ་དང་།བྱེད་པ་པོའམ་བྱེད་པའི་དོན་ལ་བྱེད་སྒྲ་དང་།བྱ་བའི་ཡུལ་དང་རྟེན་གཞིའི་དོན་ལ་ལ་དོན།མིང་དང་མིང་གི་བར་སྦྲེལ་བ་ལ་འབྲེལ་སྒྲའི་ཕྲད་སྦྱོར་བའི་སྤྱི་ལུགས་ལྟར།ཨ་མདོའི་ཡུལ་སྐད་ཀྱི་ཚིག་སྦྱོར་སྤེལ་ཚུལ་ལ།ཡུལ་སྐད་རང་སྟེང་གི་ཚིག་ཕྲད་དང་།ཚིག་གྲོགས་འགའ་ཞིག་ཡོད་པ་མ་གཏོགས།ཚིག་ཕྲད་དེ་དག་གང་ལ་སྦྱར་བྱའི་ཡུལ་དང་།དེ་དག་གིས་གསལ་བྱའི་དོན་ནི་བོད་སྐད་སྤྱིའི་སྦྱོར་བ་དང་མི་མཐུན་པའི་ཆ་གང་ཡང་མ་མཆིས་ལ།བོད་ཀྱི་བརྡ་སྤྲོད་སྤྱི་སྲོལ་ལས་གོམ་གང་ཡང་བརྒལ་དུ་མེད་པ་གོང་དུ་བཀོད་པའི་དཔེར་བརྗོད་དག་ལས་གསལ་པོར་ཤེས་ཕྱིར།འདིར་ཨ་མདོའི་ཡུལ་སྐད་ཅེས་པ་ཞིག་ལོགས་སུ་ཕྱེ་བ་ཡང་།ཐ་སྙད་ཁག་ཅིག་དང་།ཚིག་ཕྲད།ཚིག་གྲོགས་མི་འདྲ་བའི་དབང་དུ་བྱས་པའི་སྒྲའི་སྦྱོར་ལུགས་མི་འདྲ་བའི་ཆ་ལ་བལྟས་ཀྱི།བརྡ་སྤྲོད་ཀྱི་སྒྲིག་གཞི་མི་འདྲ་བ་ལས་ཕྱེ་བ་མ་ཡིན་པ་ཤེས་པར་བྱའོ།།